Noua lege a pensiilor intră în vigoare la 1 septembrie 2024. Actul normativ prevede că vârsta de pensionare se va modifica în funcție de evoluția speranței de viață din România, la un interval de maximum 3 ani.
Vârsta standard de pensionare este, poitrivit noii legi a pensiilor, de 65 de ani atât pentru bărbați, cât și pentru femei. Atingerea acestei vârste se realizează prin creșterea vârstelor standard de pensionare.
Stagiul minim de cotizare contributiv este de 15 ani, atât pentru femei, cât și pentru bărbați.
Stagiul complet de cotizare contributiv este de 35 de ani, atât pentru femei, cât și pentru bărbați.
Atenție, însă! Actul normativ care va intra în vigoare la 1 septembrie 2024 prevede că „stagiul minim de cotizare contributiv, stagiul complet de cotizare contributiv și vârsta standard de pensionare, prevăzute de prezenta lege, sunt majorate în funcție de evoluția speranței de viață din România, la un interval de maximum 3 ani”.
„În situația în care se constată o evoluție pozitivă a speranței de viață, autoritățile competente vor lua măsuri de modificare a stagiului minim de cotizare contributiv, a stagiului complet de cotizare contributiv și a vârstei standard de pensionare cu jumătate din perioada de creștere a speranței de viață, prin modificarea cadrului legal”, se precizează în actul normativ.
În situația în care se constată o evoluție negativă a speranței de viață, stagiile de cotizare și vârsta standard de pensionare nu pot fi majorate.